Fl-10 ta' Frar 2015 il-Kunsill approva ftehim mal-Parlament Ewropew dwar regoli msaħħa għall-prevenzjoni tal-ħasil tal-flus u l-finanzjament tat-terroriżmu. Id-direttiva u r-regolament ser isaħħu r-regoli tal-UE kontra l-ħasil tal-flus u jiżguraw konsistenza mal-approċċ segwit fil-livell internazzjonali. L-abbozz ta' regolament jittratta b'mod aktar speċifiku l-informazzjoni li takkumpanja t-trasferimenti ta' fondi. Rakkomandazzjonijiet internazzjonali It-testi jimplimentaw ir-rakkomandazzjonijiet tat-Task Force ta' Azzjoni Finanzjarja (FATF), li hija kkunsidrata bħala referenza globali għar-regoli kontra l-ħasil tal-flus u l-finanzjament tat-terroriżmu. Dwar xi kwistjonijiet, ir-regoli l-ġodda tal-UE jestendu r-rekwiżiti tal-FATF u jipprovdu salvagwardji addizzjonali. Ir-regoli msaħħa jirriflettu l-ħtieġa li l-UE tadatta l-leġislazzjoni tagħha sabiex tqis l-iżvilupp tat-teknoloġija u mezzi oħra għad-dispożizzjoni tal-kriminali. L-elementi ewlenin huma: L-estensjoni tal-kamp ta' applikazzjoni tad-direttiva, bl-introduzzjoni ta' rekwiżiti għal għadd akbar ta' negozjanti. Dan jinkiseb billi jitnaqqas minn €15 000 għal €10 000 il-limitu tal-pagament f'kontanti għall-inklużjoni ta' negozjanti ta' prodotti, u li jinkludi wkoll fornituri ta' servizzi tal-logħob tal-azzard; L-applikazzjoni ta' approċċ ibbażat fuq ir-riskju, bl-użu tat-teħid tad-deċiżjonijiet ibbażat fuq l-evidenza, biex jiġu mmirati aħjar ir-riskji. L-għoti ta' gwida mill-awtoritajiet superviżorji Ewropej; Regoli aktar stretti dwar id-diliġenza dovuta tal-klijent. L-entitajiet marbutin b'obbligu bħall-banek huma meħtieġa jadottaw miżuri msaħħa fejn ir-riskji huma akbar, u jistgħu jadottaw miżuri simplifikati fejn jintwera li r-riskji huma iżgħar. Sjieda benefiċjarja Il-pakkett jinkludi dispożizzjonijiet speċifiċi dwar is-sjieda benefiċjarja ta' kumpaniji. Informazzjoni dwar is-sjieda benefiċjarja ser tinħażen f'reġistru ċentrali, aċċessibbli lill-awtoritajiet kompetenti, l-unitajiet ta' intelligence finanzjarja u l-entitajiet marbutin b'obbligu bħall-banek. It-test maqbul jippermetti wkoll li persuni li jistgħu juru interess leġittimu jaċċedu l-informazzjoni maħżuna li ġejja: ix-xahar u s-sena tat-twelid, in-nazzjonalità, il-pajjiż tar-residenza, in-natura u l-firxa approssimattiva tal-interess benefiċjarju miżmum. L-istati membri li jixtiequ jużaw reġistru pubbliku, jistgħu jużawh. Fir-rigward ta' trusts, ir-reġistrazzjoni ċentrali ta' informazzjoni dwar is-sjieda benefiċjarja ser tintuża fejn it-trust tiġġenera konsegwenzi fir-rigward tat-tassazzjoni. Logħob tal-azzard Għal servizzi tal-logħob tal-azzard li jippreżentaw riskji ogħla, it-test miftiehem jirrikjedi li l-fornituri tas-servizzi jwettqu d-diliġenza dovuta għal transazzjonijiet ta' €2000 jew aktar. F'ċirkostanzi fejn hemm evidenza ta' riskju baxx, l-istati membri ser jitħallew jeżentaw ċerti servizzi tal-logħob tal-azzard minn xi wħud jew mir-rekwiżiti kollha, f'ċirkostanzi strettament limitati u ġustifikati. Tali eżenzjonijiet ser ikunu soġġetti għal valutazzjoni tar-riskju speċifika. Il-każinò mhux ser jibbenefikaw minn eżenzjonijiet. Sanzjonijiet Fir-rigward tas-sanzjonijiet, it-test jipprevedi massimu ta' multi monetarji ta' mill-inqas id-doppju tal-ammont tal-benefiċċju li jinkiseb mill-ksur jew ta' mill-inqas €1 miljun. Għal ksur li jinvolvi istituzzjonijiet ta' kreditu jew finanzjarji, huwa jipprevedi: massimu ta' sanzjonijiet monetarja ta' mill-inqas €5 miljuni jew 10% tal-fatturat annwali totali fil-każ ta' persuna ġuridika; massimu ta' sanzjonijiet monetarja ta' mill-inqas €5 miljuni fil-każ ta' persuna fiżika. Passi li jmiss Il-qbil mal-Parlament Ewropew intlaħaq fis-16 ta' Diċembru 2014. L-approvazzjoni mill-Kunsill ta' dak l-eżitu twitti t-triq għall-adozzjoni tal-pakkett fit-tieni qari. L-Istati Membri ser ikollhom sentejn biex jittrasponu d-direttiva fil-liġi nazzjonali. Ir-regolament ser ikun direttament applikabbli. Ara l-paġna tal-laqgħa Task Force ta' Azzjoni Finanzjarja Dokumenti u pubblikazzjonijiet relatati It-testi tar-regolament u d-direttiva dwar il-ħasil tal-flus kif miftiehem fl-10 ta' Frar 2015 Dikjarazzjonijiet dwar il-ħasil tal-flus approvati fl-10 ta' Frar 2015